Municipal arrondissement

Ang mga **municipal arrondissement** (Prinanses: *arrondissement municipal*  usa ka dibisyon sa pagdumala sa Pransiya nga mas ubos pa sa komyun, apan makita lamang sa tulo ka mga komyun: Paris, Marseille, ug Lyon.

Ang mga *municipal arrondissement* walay kalabotan sa mga *[[arrondissement]]* nga mga dibisyon sa departamento sa maong nasod.

## Heneral nga mga karakteristik
May 45 ka mga *municipal arrondissement* sa Pransiya: 20 sa Paris, 16 sa Marseille, ug 9 sa Lyon. (Apan sa tuig 1987 may usa ka balaod nga nagbahin sa Marseille ngadto sa 8 ka mga sektor (*secteur*) ug ang mga *arrondissement* nahimong walay bili.)

Ang labing dakong *arrondissement* mao ang ika-9 nga *arrondissement* sa Marseille (63.21 km² kun 24.4 milya kuwadrado), 26% sa langyab sa maong dakbayan ug 60% sa langyab sa Paris lakip ang Bois de Boulogne ug Bois de Vincennes. Ang maong *arrondissement* nahimutangan sa Parke Luminy nga usa ka protektadong parke ug ang mga *[[calancque]]* sa Marseille. Ang labing gamay nga *arrondissement* mao ang ikaduhang ''arrondissement'' sa Paris (0.992 km² kun 0.383 milya kuwadrado).

Ang labing daghag nagpuyo nga *arrondissement* mao ang ikanapulog limang ''arrondissement'' sa Paris nga may 225,362 ka molupyo sa sensus sa 1999. Kon kining maong *arrondissement* usa pa ka komyun, mas daghan pa kinig tawo sa mga komyun nga mga dakbayan sama sa Bordeaux, Lille, ug Grenoble ug maoy ika-9 nga labing daghag nanimuyo. Ang *arrondissement* nga may labing gamayg nanimuyo mao ang ikanapulog unom nga ''arrondissement'' sa Marseille (16,574 ka molupyo). Apan tungod kay ang ika-16 nga arrondissement gidumala man isip bahin sa ika-8 nga sektor sa maong dakbayan, ug ang maong sektor may 87,714 ka molupyo, ang arrondissement nga may labing gamay nga nanimuyo mao ang unang ''arrondissement'' sa Paris nga may 16,888 ka molupyo sa sensus sa 1999.

Ang *arrondissement* nga may labing taas nga densidad sa populasyon mao ang ikanapulog usa nga ''arrondissement'' sa Paris, nga may 40,672 ka tawo sa matag kilometro kuwadrado (105,339 ka tawo sa matag milya kuwadrado) sa 1999. Ang *arrondissement* nga may labing ubos nga densidad sa populasyon mao ang ikasiyam nga ''arrondissement'' sa Marseille nga may 1,151 ka tawo sa matag kilometro kuwadrado (2,981 ka tawo sa matag milya kuwadrado) sa 1999. 

Ang mga *municipal arrondissement* walay ngalan, numero lang (sa Paris adunay mga ngalan ang mga *arrondissement*, apan walay migamit kanila -- bisan gani ang administrasyon sa Paris). Sa Paris ang mga tawo naanad na sa sistema sa *arrondissement*, ug kon mangutana ka sa ilang pinuy-anan, lakip sa ilang ihatag mao ang numero sa ilang *arrondissement*. Sa Lyon, may tulo ka *arrondissement* nga sagad hatagan sa ilang ngalan: ang ikalima (Vieux Lyon), ikaupat (la Croix Rousse) ug ikaduha (Presqu'île). Sa Marseille mas komon ang paghatag sa ngalan sa kasilinganan, apan usahay adunay upoy mohatag sa ngalan sa *arrondissement*.

Ang mga *municipal arrondissement* gigamit sa lima ka *digit* nga kodigo postal (ZIP kod) sa Pransiya. Ang unang duha ka *digit* alang sa departamento samtang ang naulahing tulo alang sa numero sa *arrondissement*. Ang unang duha ka *digit* alang sa Paris mao ang 75, sa Lyon 69 (alang sa Rhône), ug sa Marseille 13 (alang sa Bouches-du-Rhône). Ang Parisiano nga anaa magpuyo sa ika-13 nga *arrondissement* may kodigo postal nga "75013 Paris". Ang taga-Lyon nga anaa magpuyo sa ikatulong *arrondissement* sa iyang dakbayan may kodigo postal nga "69003 Lyon". Ang bugtong eksepsiyon niini mao ang ika-16 nga *arrondissement* sa Paris, nga nabahin ngadto sa duha ka kodigo postal: "75016 Paris" sa habagatan sa *arrondissement* ug "75116 Paris" sa amihanan.

Ang ubang dagkong dakbayan sa Pransiya gibahin usab sa lain-laing mga kodigo postal, apan kini walay kalabotan sa mga *arrondissement*.

Ang mga *arrondissement* sa Paris miporma og usa ka *spiral* gikan sa tunga-tunga ug tuyok sama sa relo. Ang sa Marseille gikan sa Habagatang-kasadpan ngadto sa Habagatang-sidlakan ngadto sa Amihanang-sidlakan ug dayon lahos sa Amihanang-kasadpan. Ang sa Lyon walay klarong *pattern* ug duha lamang ka nagsunod nga mga numero (1 ug 2, 7 ug 8) ang may komon nga utlanan.

## Tan-awa usab
* Kasaysayan sa mga ''municipal arrondissement'' sa Pransiya
* Estado sa mga ''municipal arrondissement'' sa Pransiya
* Talaan sa mga ''municipal arrondissement'' sa Pransiya
* ''Arrondissement'' sa mga departamento